b'\n_START_ARTICLE_\nGabriele\xc3\xb1o\n_START_PARAGRAPH_\nGabriele\xc3\xb1o (Gabrielino, Tongva), pleme Takic Indijanaca iz grupe Shoshonean, porodica Juto-Asteci, nastanjeno u domoroda\xc4\x8dko vrijeme u Kaliforniji du\xc5\xbe rijeke San Gabriel, teritorij oko Los Angelesa (jug i istok okruga), i na jug uklju\xc4\x8duju\xc4\x87i dobar dio sjevera okruga Orange, kao i otoke Santa Catalina i San Clemente. Od nekada\xc5\xa1njih 5,000 (1700) preostalo ih je oko 300 (2000).\n_START_SECTION_\nIme\n_START_PARAGRAPH_\nIme Gabrielino ili Gabriele\xc3\xb1o dolazi po misiji San Gabriel u okrugu Los Angeles u Kaliforniji, sami sebe oni nazivaju Tongva, a postojao je i naziv Tobikhar (eng. pl. Tobikhars), koji misli Swanton, dolazi mo\xc5\xbeda po prvom mitskom \xc4\x8dovjeku koji se zvao Tobohar. Luise\xc3\xb1o Indijanci nazivali su ih Tumangamalum. Hale (1846) ih naziva Kij, a Gatschet (1876) Kizh.\n_START_SECTION_\nSela\n_START_PARAGRAPH_\nAhau, Akura, Akura-nga, Aleupki-nga, Apachia, Asuksa, Awi, Chokish-nga, Chowi, Engva, Hout, Hutuk, Isantka-nga, Kinki (Kinkipar; na otoku San Clemente Island), Kukamo, Lukup, Masau, Moyo, Nakau-nga, Pahav, Pasino, Pimoka-nga, Pimu (Pipimar, na otoku Santa Catalina Island), Pubu, Saan, Sehat, Shua, Siba (na misiji San Gabriel), Sisitkan-nga, Sona-nga, Sua-nga (blizu Long Beacha), Tibaha, Toibi (dana\xc5\xa1nja Pomona), Wenot (Los Angeles).\n_START_SECTION_\nPovijest\n_START_PARAGRAPH_\nZa Gabriele\xc3\xb1o skupine kao i ostale Takic-govornike se smatra da su na podru\xc4\x8dje Kalifornije do\xc5\xa1li prije nekih 2500 godina, i nastanili se u podru\xc4\x8dju dana\xc5\xa1njeg okruga Los Angeles. Na planinama San Gabriel Mountains jo\xc5\xa1 je ostalo piktografskih slika, one su nalik Luise\xc3\xb1o-piktografiji, ali je znatan dio ove umjetnosti na stijenama uni\xc5\xa1ten razvojem Greater Los Angelesa. Tragovi njihovog dolaska u ovaj kraj govore da se to zbilo oko 500 pr. Kr. Do uspostavljanja misije San Gabriel Arcangel (1771), kontakata sa Europljanima je moralo biti nekoliko puta. Jo\xc5\xa1 1520 \xc5\xa1panjolski istra\xc5\xbeiva\xc4\x8di dolaze na otok Santa Catalina, a 1542. posje\xc4\x87uje ih i Juan Rodriguez Cabrillo, koji je 1543. na tom otoku pokopan nakon smrti izazvane komplikacijama sa slomljenom nogom. Godine 1781. utemeljuje se pueblo Los Angeles, a \xc4\x8detiri godine nakon toga izbit \xc4\x87e pobuna Indijanaca koju je povela \xc5\xa1amanka Toypurina, ro\xc4\x91ena 1760, te je bila devetogodi\xc5\xa1njakinja kada prvi naseljenici dolaze u zemlju Gabriele\xc3\xb1a. Kao utjecajan spiritualni vo\xc4\x91a ona rancheriju Japchivit, naseljenu Serrano i Tongva Indijancima koristi kao bazu za svoje operacije, pridobiv\xc5\xa1i kao dvadeset-\xc4\x8detverogodi\xc5\xa1njakinja (1785) jo\xc5\xa1 \xc5\xa1est drugih sela (pet poglavica) na svoju stranu protiv misije San Gabriel Arc\xc3\xa1ngel. Sve se izjalovilo a ona i trojica poglavica koji su predvodili napada bijahu uhva\xc4\x87eni. Od 1800. kada ih je jo\xc5\xa1 bilo 4,000 do 1900. preostalo ih je svega 50. Epidemije boginja poga\xc4\x91aju ih 1840. i 1860., a otkri\xc4\x87e zlata u Placerita Canyonu privu\xc4\x87i \xc4\x87e kopa\xc4\x8de zlata, Indijanci \xc4\x87e ostati bez svoje zemlje, te \xc4\x87e ih Kroeber 1910. navesti kao nestale. Njihovih potomaka ipak na\xc4\x87i \xc4\x87e se u gradu San Gabriel kod Alhambre. Danas ih ima oko 300.\n_START_SECTION_\nEtnografija\n_START_PARAGRAPH_\nGabriele\xc3\xb1i su pleme kalifornijskog kulturnog podru\xc4\x8dja. Sakupljanje \xc5\xbeira i drugog bilja, ribolov i lov glavni su im na\xc4\x8dini privre\xc4\x91ivanja. U obalnim podru\xc4\x8djima mu\xc5\xa1karci su odlazili u lov na morske sisare i ribolov, a poput Chumasha imali su drvene kanue sposobne za plovidbu uz obalu oceana. Gabriele\xc3\xb1o-\xc5\xbeene sakupljale su \xc5\xbeir, sjemenke, kopale korijenje i sakupljale \xc5\xa1koljke i druge meku\xc5\xa1ce. \xc5\xbdir i sjemenke koje je bilo potrebno mrviti u bra\xc5\xa1no iziskivalo je poznavanje primitivnog oblika mlinskog kamena, a oni su ga imali u obliku metate i mano, \xc5\xa1to su poznavala sva kalifornijska plemena koja su sakupljala \xc5\xbeir. Osime manoa i metatea koji se rade od mekanog soapstone-kamena (steatit) kojega su imali na otoku Santa Catalina, materijalna Gabriele\xc3\xb1o kultura poznaje i \xc5\xbelice od tikava, drvene posude i tacne. Ko\xc5\xa1ara\xc5\xa1tvo je tako\xc4\x91er napredno, \xc5\xa1to je karakteristika kalifornijskih plemena, ali su \xc5\xbeene Gabriele\xc3\xb1a izra\xc4\x91ivale veoma gusto pletene ko\xc5\xa1are oblika boce koje su bile vodonepropusne i premazane asfaltom. Nastamne su se razlikovale, ve\xc4\x87 prema lokalitetu. Na otocima, njima srodni Nicole\xc3\xb1o Indijanci, koji se vode i kao njihov ogranak, ku\xc4\x87e su se izra\xc4\x91ivale od kitovh rebara i prekrivene ko\xc5\xbeama morskih lavova ili granjem. Na kopnu je to jednostavna nastamba od drvenog kostura i hasura, sa otorom za ulaz/izlaz i rupom za dim. Svako selo je autonomno sa vlastitim vo\xc4\x91om \xc4\x8dija se titula naslje\xc4\x91uje sa oca na sina. Jedino vo\xc4\x91a sela mogao je imati vi\xc5\xa1e od jedne \xc5\xbeene, a incest su kao i ubojstvo ka\xc5\xbenjavali smr\xc4\x87u. Gabriele\xc3\xb1o su poznati su po svom jimsonweed kultu, ezoteri\xc4\x8dnim ritualima i pijenju halucinogenog napitka tolguache, pripravljenog od dature ili jimsonweeda. Postoji vjera u boga i zakonodavca Chungichnish (Chingishnish) ro\xc4\x91enog u selu Puvungna (Puvunga) koje se nalazilo na mjestu dana\xc5\xa1njeg Long Beacha Prvi ljudi po njihovom mitu bili su Tobohar (prvi \xc4\x8dovjek) i Pahavit (prva \xc5\xbeena) koji su \xc5\xbeivjeli u svijetu Tovangar kojeg su bogovi i bo\xc5\xbeice opremile svime \xc5\xa1to je potrebno, kao \xc5\xa1to su brda, planine, drve\xc4\x87e, rijeke, etc. Uz ova imena javljaju se stvoritelj Quaoar, stvoritelj svijeta i svih plesova. Prvo je stvorio Weywota, koji je postao Otac neba. On mu se pridru\xc5\xbeuje u plesu i poma\xc5\xbee da stvore Chehooit, bo\xc5\xbeicu zemlje. Nakon njih stvoreni su i Tamit, bog sunca ili Grandfather Sun i njegova \xc5\xbeena Moar, bo\xc5\xbeica Mjeseca, a dalje dolaze Manisar (bog \xc5\xbeetve) koji djeluje s Chehooit, Manit (bog sna, vizija i halucinacija), Pamit, bo\xc5\xbeica mora koja blagoslavlja kanue, Tolmalok, bo\xc5\xbeica podzemlja i varalica i bog heroj Tukupar-Itar, Tongva-verzija varalice kojota.'